30. schôdza NR SR - 1.deň - B. popoludní
Dátum: 2018-03-23
Poslanec: Matovič, Igor (OĽANO)
Druh vystúpenia: Vystúpenie v rozprave

6. Kolegovia, kolegyne, dovoľte, aby som na začiatok požiadal nového predsedu vlády Petra Pellegriniho, aby požiadal ostatných ministrov, aby sa dostavili na svoje miesta. Vláda sa zodpovedá Národnej rade a to povedal dnes Peter Pellegrini v svojom úvodnom vystúpení. Ešte raz opakujem, hovoril, že rešpektuje, že vláda sa zodpovedá Národnej rade, preto je psov povinnosťou každého jedného ministra, ktorý je a dnes sa uchádza o dôveru poslancov Národnej rady, aby sedel na svojom mieste. Poprosím vás, pán Pellegrini, aby ste zabezpečili si poriadok vo svojej vlastnej vláde. Na úvod by som chcel povedať, že celé Slovensko štyri týždne žije smrťou dvoch ľudí. Dvoch nevinných ľudí a nechcem znevažovať ich pamiatku, ale zároveň chcem povedať, že, a to mám z policajných zdrojov, kde sami policajti hovoria, že nezabúdajte, vy politici, na to, že za posledné roky niekoľko desiatok ľudí prepojených s oligarchami SMER-u bez akejkoľvek stopy zmizlo. Dnes sú v policajných štatistikách iba ako nezvestní. Keď sú nezvestní, polícia nenasadzuje žiadne špeciálne prostriedky. Tí ľudia jednoducho sú nezvestní a čakáme, že asi zavolajú rodičom a raz prídu. Áno, možno to je aj teda novinár Paľo Rýpal, ale teraz hovorím o ľuďoch, ktorí robili biele kone vo firmách prepojených na oligarchov SMER-u. Vo firmách, ktorí sú spájaní so smermi rôznymi nitkami, ktoré v posledných týždňoch vyšli na povrch. Čiže ešte raz hovorím, tuto sú dvaja ľudia teatrálne popravení, aby bol zdvihnutý prst voči ostatným novinárom, aby si zavreli ústa, aby prestali šetriť veci. Mafia v skutočnosti, ktorej ste vy umožnili, aby ovládla štát, nepohodlných ľudí likviduje tak, že po nich nezostane žiadna stopa. A pevne verím, že postupne sa začneme venovať aj týmto ľuďom. Dnes v policajných štatistikách iba ako nezvestní. Čiže bavíme sa síce o dvoch vraždách, ale v skutočnosti tých vrážd tu môžu byť desiatky len preto, že v štatistikách sú nezvestní, sa bavíme o dvoch vraždách. Rozhodnutie prezidenta republiky berieme na vedomie. Vymenoval však vládu, ktorej z úcty k dvom mladým ľuďom, Martine Kušnírovej, Jánovi Kuciakovi, v žiadnom prípade dôveru nevyslovíme. Ľudia túžia po spravodlivom Slovensku. Nechcú, aby nám vládla mafia v akejkoľvek podobe. Poslanec Fico však neurobil absolútne žiadnu zmenu. Miesto seba dosadil bábku Pellegriniho a poslanec Kaliňák miesto seba dosadil bábku Druckera. Zahrali bábkové divadlo. Môžme povedať aj inak, premaľovali chobotnicu, vymenili dievčatá, slovníkom Roberta Fica, alebo napudrovali zdochlinu, ktorá nemá morálne právo na existenciu. Nič sa absolútne nezmení. O tom, že si z nás len robíte srandu, najlepšie hovoria slová Tomáša Druckera, nového ministra vnútra, spred dvoch dní, keď sa ho novinári pýtali, čo plánuje urobiť s voľbou policajného prezidenta, aby to teda nebolo v takom stave ako dnes, že je policajný prezident previazaný na politiku a logicky ľudia na uliciach sa dožadujú, že, a nielen na uliciach, sa dožadujú nezávislého vyšetrenia a tí ľudia vedia, že nemôže vyšetrovať niekto samého seba. Nemôže smerák vyšetrovať smerácke kauzy. Jednoducho to nie je možné. Nový minister vnútra odpovedal, citujem: "To, čo chceme urobiť, je trošku vytvoriť nejaký transparentnejší spôsob. Aspoň tak som komunikoval alebo diskutoval s pánom ministrom vnútra Kaliňákom." To sú dve závažné skutočnosti. Diskutoval s Kaliňákom, čiže vieme, komu bude slúžiť a s kým sa bude radiť. A omnoho dôležitejšia je "trošku", ideme trošku urobiť transparentnejší systém. Taký, že nebude menovať ministra vnútra či policajného prezidenta minister vnútra, ale vláda. Taký, že vypočujeme si na návrh pána Hrnka, poslanca za SNS, vypočujeme si kandidáta na policajného prezidenta v branno-bezpečnostnom výbore. No, pardon, a kde sa tu zvýši kvalita výberu toho policajného prezidenta, sa pýtam? Však v tom branno-bezpečnostnom výbore máte väčšinu. V tej vláde máte väčšinu. Čo si sami strelíte do kolena? Zase si zvolíte človeka, ktorý vás bude vyšetrovať, ktorý vám má pozerať na prsty. Že sa nehanbíte! A nech si teraz Andrej Danko robí, čo chce, toto je vaše zrkadlo. (Rečník zobral do rúk názorný materiál s veľkosťou A3, ukazujúc ho plénu.) Toto je vizuálna pomôcka. Nech mi teraz dá pokutu. Tu sa pozrite do vašeho zrkadla. Smrť týchto ľudí je na prstoch každého z vás (rečník odložil názorný materiál), ktorí ste mlčky tolerovali zlo. Lebo zlo nepácha len ten, kto ho priamo vykoná, ale aj ten, kto sa pred zlom skláňa a kto zlo nechce počuť. (Reakcia z pléna.) Nový minister financií pán Kažimír tu po mne vykrikuje: "Hyena." Hyena je minister financií Kažimír, ktorý pri každom biznise Kaliňáka ho zakryl. Neurobil nič. Ktorý kryl Bašternákove podvody (reakcia z pléna) cez finančnú správu, ktorú má v správe. Pán predseda vlády Pellegrini, urobte si poriadok v svojej vláde. Po prvé vám tu nesedia ministri a po druhé skáču do slova poslancom, ktorým sa zodpovedajú. Ak ste mysleli svoje slová vážne o novej kultúre, o tom, jako sa bude vláda zodpovedať Národnej rade, mali by tu do jedného stáť a mali by ticho čušať a hýbať s nožičkami. (Reakcia premiéra.) Zodpovedajú sa Národnej rade. Neskáčte mi, pán predseda vlády, do reči. Ja som vám dnes dal hneď ráno na úvod test. Dal som... Psychopat, teraz som si od pána Kažimíra vypočul, že som psychopat. Čiže hneď ráno som vám dal test, že či sa niečo zmenilo, aby tí ľudia vedeli dnes na tých námestiach, či sa niečo zmení, a vy ste sa arogantne správali presne tak isto. Dal som vám možnosť hlasovať za úplne normálnu vec. Keď sa raz Úrad vlády má zodpovedať parlamentu, tak som vám dal návrh, že dajme, aby nám dali správu, že koľkokrát bol Úrad vlády informovaný o tom, že SIS informovala Úrad vlády, že, pozor, máte tam ľudí previazaných na taliansku mafiu, je to nebezpečné. Lebo šéf SIS to povedal pánovi prezidentovi a pán prezident to verejne povedal. Vy ste mali normálne za to hlasovať, ak by sa niečo zmenilo. Čo ste spravili? Kryli ste poslanca Fica a poslanca Kaliňáka. Jednoducho nič sa nezmenilo. Budete rovnako arogantní, ako to bolo doteraz. Jediný rozdiel bude to, že pán minister či pán premiér bude mať dve jamky (rečník názorne dokumentujúc, sa prstami dotkol líc svojej tváre) miesto žiadnej, ako nemal Robert Fico, a že pán minister vnútra bude pohľadnejší človek jako Kaliňák. Nič sa nezmení. Sú to ich ľudia a vy nás chcete klamať. Pľujete do očí pozostalým. Pľujete do očí väčšine Slovenska, ktorá naozaj chce spravodlivé Slovensko. Pľujete do očí každému, kto vás zvolil, a dnes je z vás zhrozený. Však sa pozrite aspoň na svoje preferencie, aké máte. Dramaticky ľudia od vás odchádzajú, lebo vlastní sa vám otáčajú chrbtom. Lebo aj pre nich už spomínať Sorosa, toť z dielne Erika Tomáša, mediálneho to guru či Goebbelsa SMER-u, bolo moc. Vyhovárať sa, že to je štátny prevrat, keď ľudia iba bojujú za spravodlivosť na ulici, jednoducho aj pre vašich voličov to už bolo moc, aj pre voličov SMER-u to bolo moc. A to nehovorím, a chcel by som fakt vedieť, čo vám po tomto divadle a hlavne po tom, čo ste vyhrali, z MOST-u - HÍD, čo vám zostane, aké torzo z vašich voličov? Oceňujem svedomie Igora Janckulíka, že sa vám otočil chrbtom. Oceňujem Luciu Žitňanskú, že si povedala, že v tomto bábkovom divadle jednoducho sedieť nebude. Oceňujem aj pána Šebeja, ktorý vám dal zbohom, hoci spravil podľa mňa zlú vec, lebo mal tu byť a mal bojovať. Áno, vždy je čas sa otočiť chrbtom zlu, vždy je čas nadvihnúť hlavu a uprednostniť svoje svedomie pred tým, čo mi káže stranícka disciplína. Politika by mala byť o službe ľuďom, vy ste si z politiky urobili biznis pre samých seba, pre svojich sponzorov a predali ste svedomie a tam ste ho nechali pri vstupe do parlamentu. Vstúpili ste sem, odvtedy vám začala kľučka hovoriť: "Dobré ráno, pán poslanec, ako ste sa vyspali?" A svedomie ste zabudli tam. Predali ste ho za vlastné výhody. Niekto len za obyčajnú výhodu, aby bol na kandidátke, niekto za to, aby mal dobrý, teplý flek pre svoju sestru, niekto preto, aby sa podieľal na špinavých kšeftoch spolu s tými najvyššími vašimi, ktorí to robia. Že vám nie je hanba. Ale vždy máte možnosť sa zobudiť a pozrieť sa budúcnosti do očí, vždy máte možnosť urobiť krok, aby ste sa za pár rokov vedeli rovno pozrieť do očí vašich vnúčat. To, čo robíte zo Slovenska, robíte spálenú zem. Áno, Robert Fico povedal, že na východe nie je nič. Bohužiaľ, východ nám vymiera, sú tam dediny, kde nie je žiaden mladý človek. Aj keď vyrastie, a ak by tam aj nejaká robota bola, jednoducho už odtiaľ ide preč, lebo všetci kamaráti sú v Bratislave alebo na Západe. A toto ste spôsobili vy. Vaša nenažranosť, kedy ste si Slovensko zobrali ako svoj lup, ako léno, ktoré patrí vám. Správanie ľudí veľakrát aj v spoločnosti odzrkadľuje správanie tých na piedestále spoločnosti, preto sa nemôžeme čudovať, že niekto z vašich ľudí si povedal, však keď Bašternák môže kradnúť a Kaliňák ho zakrýva ako minister vnútra, že s ním obchoduje, že bere od neho úplatok 600-tisíc eur v čase, kedy ho vyšetruje Finančný úrad kriminálnej správy, tak prečo ja by som nemohol stáť nad zákonom? Tak si povedal, že dá tú odpornú protislovenskú prostitútku dole. Objednal vraždu, nemusel ju vykonať, jasné, že nie, žiadna stopa, žiadna biologická stopa na mieste činu, žiaden kamerový záznam, upravená zbraň a to, čo zverejnené nebolo, upravené špeciálne náboje, aby mali maximálnu trieštivú silu vo vnútri tela. Dvakrát profesionálne vystrelená rana do srdca ako rana istoty. Profesionálne vykonaná vražda na objednávku, politická vražda a krv tejto vraždy je na vašich rukách, lebo vy ste sa skláňali pred zlom, ktoré nám tu vládne. Vy ste tu poslušne stláčali tlačítka a umožnili ste, aby skorumpovaná hydra ovládla štát! A čo sme sa za tie roky dozvedeli alebo za tie posledné týždne dozvedeli? To, o čom som tu ja osem rokov kričal, obliekal som si tričká a stál som na barikáde. Možno dnes by som tu mal stáť a buchnúť si šampanské, že konečne je Fico a Kaliňák dole. Áno, boli to moje dva hlavné terče, boli to dva nádory korupcie, ktoré sme na Slovensku mali a ktoré sme dnes akože vyrezali. Ale nie, vy ste ich nechali v organizme, plno metastáz, kde tá korupcia je prerastená odvrchu po spodok. Nevzbúrili ste sa voči tomu, a mohli ste. Bojíte sa svojho vlastného svedomia a bojíte sa rozhodnutia vašich vlastných voličov. Vy tu hovoríte, že vy ste tu legitímne zvolení? Ruku na srdce tí, ktorí veríte v Boha, tí, čo nemáte svedomie, asi už vám nič nepomôže. Ako môžte hovoriť, že ste postavení, táto vláda, na základe demokratického rozhodnutia ľudí vo voľbách?! Áno, voľby boli demokratické, ale tí ľudia volili MOST - HÍD a stranu SIEŤ s tým, že nezhrešia so SMER-om. A čo urobil Béla Bugár s Radoslavom Procházkom? Okamžite ich predali. Pošliapali po rozhodnutí svojich vlastných voličov. Nemáte legitimitu na existenciu. A čo sa stalo v polčase? Prišla ukrutná vražda dvoch nevinných mladých ľudí, a vaše svedomie stále nič. Neozýva sa. Hoci tí ľudia dnes vedia, vaši voliči dnes vedia, že ste štát zverili mafii, kde len sa dalo, že ste si zakrývali oči pred tým, že si Fico doniesol mafiánsku milenku na Úrad vlády a vydržiaval si ju z daní našich ľudí, vašich voličov! Vy ste si pred tým zakrývali oči, a dobre ste o tom vedeli. Vy ste vedeli o tom, že Jasaň, šéf Bezpečnostnej rady štátu či tajomník Bezpečnostnej rady štátu, že obchodoval s týmito ľuďmi, s talianskym mafiánom, ktorý dovážal kokaín. Vy ste vedeli o tom, že polícia má informácie, že Trošková bola pri prevode pol milióna eur, ktoré evidentne boli praním špinavých peňazí z drogového biznisu. Vy ste si pred týmto zlom zakrývali oči, zacpávali uši len preto, aby ste mali svoje vlastné výhody. Vy ste spôsobili systém, ktorý zabil týchto dvoch ľudí, toto je vaše svedomie (rečník opätovne zobral do rúk názorný materiál, ukazujúc ho plénu) a ukážem to aj vám (rečník s názorným materiálom v rukách sa otočil o 180 stupňov), aby ste, páni, videli, toto je vaše svedomie (rečník sa obrátil späť, odložiac názorný materiál), toto je zrkadlo, do ktorého sa pozerajte a s ktorým zaspávajte. Niektorých z vás v tejto vláde považujem za slušných ľudí. Áno, pán minister Drucker, aj vás považujem za slušného človeka, ale slúžite zlu, to je ten problém. Pani ministerka zdravotníctva, viete, že sme sa pred pár rokmi stretli a chcel som, aby ste boli na našej kandidátke. Považujem váš príbeh, ľudský príbeh, že ste chodili a slúžili ste tým najbiednejším s pánom doktorom Krčmérym, za naozaj úžasný, že ste dokázali odísť od malinkého dieťaťa, išli ste pomáhať ľuďom niekde v zemetrasení na Haiti, je úžasný príbeh. Ste evidentne ľudsky dobrý človek, ale slúžite zlu a to ma strašne mrzí. Obávam sa, že tento prehnitý, skorumpovaný systém, táto mafiánska vláda, ktorej ste sa stali súčasťou a ktorej dnes chcete vyslovovať dôveru, alebo v utorok, či v pondelok, tak vás zomelie a nebudete schopní čeliť tomu zlu. Lebo raz, ešte raz hovorím, nielen tým, že zlo páchate, ale tým, že pred zlom sa skláňate, že pred zlom si zatvárate oči a uši len preto, aby ste sa dostali na kandidátku, len preto, aby vás kapitán pohladkal po zátylku, len preto, aby ste mali nejakú výhodu pre rodinu alebo pre samých seba, tak zlo páchate presne takisto ako tí, ktorí ho páchajú napriamo. Presne takisto ako pri vražde, či si ju niekto objedná, alebo vykoná, sú rovnakí páchatelia zla. Týchto dvoch mladých ľudí popravil váš človek, človek, ktorému vy ste dovolili rásť. Vytvorili ste skorumpované podhubie, ktoré mafia mohla ovládnuť, vedenie NAKY, ešte raz, vedenie NAKY. Ľudia prepojení s mafiou si mohli dosadiť svojich vlastných ľudí do vedenia NAKY a zakrývať ich podvody. S hrôzou dnes zisťujeme všetci, keď sa tu píše o manželke pána Krajmera, šéfa protikorupčnej jednotky NAKY na celom Slovensku, že má majetky za niekoľko desiatok miliónov eur a do médií povie, že čo vás po tom, ja som súkromná osoba. Ale keď si pozriete jej daňové priznania, tak za celý život nezarobila 100-tisíc, ale majetky za niekoľko desiatok miliónov eur. A toto vy tolerujete. Pred týmto vy sa skláňate a tomuto vy chcete dnes alebo v pondelok dať amen, požehnanie. Ale to nerobte, prosím. Skúste si cez víkend premyslieť, určite tu bude ešte čas, skúste im aspoň povedať, že zoberte si tie papiere a prerobte to. Mňa ako poslanca, hovorím za vás teraz, vy povedzte svojim vlastným ľuďom, že vás ako poslancov uráža, keď sem dôjdu s kópiou predošlého programového vyhlásenia vlády. Z toho už rovno vidíte, ako to myslia s vami a so Slovenskom úprimne. Ako to myslia úprimne s ľuďmi na tých námestiach. Okopírujú predošlé vyhlásenie vlády len rýchlo, rýchlo. A jaký je tu argument? Prečo rýchlo, rýchlo? Vari sa nestali nové skutočnosti, vari tu neumreli dvaja nevinní ľudia, neboli popravení dvaja nevinní mladí ľudia? Nebola spáchaná politická vražda? No bola. Lebo toto bol človek, ktorý bol prepojený s vami, nepriamo s vami, nehovorím o nikom z vás, že ste si tú vraždu objednali, ale tolerovali ste, akceptovali ste tento systém. A ten človek si povedal, že keď si Fico môže arogantne bývať v byte daňového podvodníka, lebo premiér, keď si Kaliňák môže brať úplatky od Bašternáka v čase, keď je ministrom vnútra, a v čase, keď ho vyšetruje Kriminálny úrad finančnej správy, tak prečo by som ja nový majiteľ Slovenska nemohol urobiť to isté, prečo by som nemohol dať popraviť tú špinavú protislovenskú prostitútku, ktorá mi kazí biznis? A toto sa stalo. Tá vražda išla, bola objednaná od ľudí, ktorých vy ste kryli, ktorým podhubie ste nechali, aby mohli rásť, ktoré ste im vytvárali tým, že ste si skláňali hlavu a mlčali ste vtedy, keď ste mali kričať. Toto mi vadí, pán minister Drucker, na vás a pre mňa je to najzásadnejšia pochybnosť. Keď ste v situácii, keď tí ľudia pochodovali, keď všetci vedeli, že to, čo spáchal Kaliňák s Bašternákom, to, ako to obhajoval, že to bolo normálne, že to bola doba kešu, 12 mil. eur, že v tom čase vy ste mu hovorili: "Robo, vydrž." To je strašné, iba na základe tohto hovorím, že bojím sa, že rovnako sa zlomíte pred tým zlom, že jednoducho Kaliňák vám povie takto, takto, takto a vy to vykonáte. Že nebudete autonómny a budete sa báť, ak by ste vybočili a ak by ste išli podľa svojho svedomia. Ale tie tisícky statočných policajtov v Policajnom zbore očakávajú od ministra vnútra, že bude stáť na ich strane, oni neočakávajú, že minister vnútra bude kryť Bödörovcov, majiteľa najväčšej SBS-ky na Slovensku, o ktorej vy médiá píšete alebo médiá píšu, že má mafiánske pozadie, že budete konať a kryť týchto ľudí, ktorí dnes sú vo vedení NAKY. Oni očakávajú, že sa zastanete každého statočného vyšetrovateľa a každému poviete: "Makaj na tých skorumpovaných politikoch." Oni od vás očakávajú, že na konci budú môcť byť hrdí a na konci po dvoch rokoch si povedia: "Super, posunuli sme sa, už nie sme, nemáme najmenšiu dôveru v políciu v celej Európe, ako máme dnes, lebo to je výsledok práce Roberta Kaliňáka a Roberta Fica, ale už sme možno v polovičke aspoň, už sme aspoň nejaký priemer." A naozaj to je strašné, a preto som veľmi rád, že včera mu nijaký slušný človek nezaďakoval, Robertovi Kaliňákovi, lebo dotiahol po 10 rokoch políciu do stavu, kedy na Slovensku dôveruje polícii najmenej ľudí zo všetkých krajín v Európe. A to nie že najmenej zo všetkých krajín v Európskej únii, v Európe. Na Slovensku ľudia dôverujú menej v políciu jako v Albánsku, v Rumunsku, Čiernej Hore. Jednoducho urobil Robert Kaliňák iba preto, že si potreboval robiť biznis, preto, že dosadil mafiu do vedenia NAKY, že umožnil mafii, aby si sprivatizovala políciu a elitné policajné útvary, tak ľudia logicky prestali dôverovať. Lebo keď vidia, že sú oni, ktorí musia platiť dane, a sú tí vyvolení, ktorým sa nič nestane, ako, áno, napríklad aj pán Majský, ktorý 15 rokov, 15 rokov tuším 70-krát sa vyhovoril zo súdneho pojednávania. V pohode si dožije dôchodku a predsa 80-ročného deduška už nedáme do väzenia. Toto vidia vaši voliči, a preto nedôverujú polícii rovnako ako naši voliči. Ale nám záleží aj na vašich voličoch, rovnako ako na našich. Nám záleží aj na voličoch Kotlebových aj strany SNS, aj strany MOST - HÍD, lebo politika by mala byť o službe ľuďom, a nie o službe samým sebe. Vy ste, bohužiaľ, politiku takto zhumpľovali. A ešte raz hovorím, ja verím v svedomie niekoľko desiatok ľudí vo vládnej koalícii. Vidím tu Mareka Maďariča, nespomenul som ho v tom prvom kole, rovnako si vážim jeho krok, ktorý urobil, a povedal si, že stačilo. Aj keď možno to zdôvodnenie som očakával odvážnejšie, možno som očakával, že si buchne, dobre, jednoducho nie je ja, urobil to decentne, možno tak, ako vykonával celý svoj úrad. Ale skúste sa, prosím vás, spamätať aj v SMER-e. Sociálna demokracia, skutočne sociálna demokracia ako politika s ľudskou tvárou, ktorá sa zaujíma o chudobných a slabých, má miesto na politickej scéne. Organizovaný zločin alebo zločinecká organizácia SMER, ako ste dnes SMER dopracovali, je na odchode. Skúste sa spamätať aj vo vnútri a vytvorte možno nejaké zdravé jadro a sociálnu demokraciu zachránite, ale keď zostanete všetci takto a tichučko budete len stláčať tlačítka, pochováte spoločne odkaz sociálnej demokracie, zdiskreditujete ju, lebo ľudia si budú hovoriť, že sociálna demokracia, to je vlastne mafia, lebo to je dnešný stav. Vaši voliči to vo veľkom chápu, bol by som veľmi rád, aby ste to pochopili aj vy. Možno si povedzme to, čo sme sa dozvedeli v posledných týždňoch, je to iba pár vecí z toho ohavného zoznamu, ale len dve-tri ktorékoľvek z toho v každej demokratickej krajine by stačili na to, aby vláda dobrovoľne podala demisiu a aby sme umožnili ľuďom sa opätovne rozhodnúť. Od elitného prokurátora Špirka sme sa dozvedeli, že dvaja ministri za SMER Počiatek a Kaliňák vytunelovali alebo vykradli z našej spoločnej kasy 200 mil. euro. Keď chcel riešiť túto kauzu a zároveň keď riešil kauzu Bašternák, zrazu na základe príkazu ministra vnútra Kaliňáka boli vyvíjané všetky možné tlaky, účelovo ho obvinili, účelovo mu zobrali spisy. Áno, po roku a pol sa očistil, ale našťastie bol ochotný svedčiť. Porušil všetky služobné predpisy nato, aby nám sa pokúsil otvoriť oči. Od SIS sme sa dozvedeli, že SIS opakovane informovala Úrad vlády o nebezpečenstve dvoch ľudí previazaných na kalabrijskú mafiu prítomných na Úrade vlády a Úrad vlády na to nereagoval. Od talianskej prokuratúry sme sa dozvedeli, že už v roku 2013 nás informovali o nebezpečenstve talianskej mafii (správne "mafie") na východnom Slovensku a na druhej strane sme sa od pána policajného prezidenta a od ministra vnútra dozvedeli, že Taliani vôbec nespolupracovali. Evidentne klamali. Z verejných zdrojov sme sa dozvedeli, že 70 mil. euro išlo mafii, ktorá sa živila obchodom s kokaínom, z našich spoločných peňazí ako agrodotácie a podobne. Dozvedeli sme sa, že NAKU, elitný policajný útvar, kompletne ovládli ľudia z SBS Bonul, podľa médií s mafiánskym pozadím. Áno, patriaca oligarchovi Bödörovi, ktorému štyrikrát bol na silvestrovskom večierku Robert Fico. Dozvedeli sme sa, že bezpečnosť všetkých armádnych objektov Martin Glváč zveril do rúk vernej družke zavraždeného mafiána Jozefa Mišenku. Nemýľte si ho s Viliamom Mišenkom, ktorého práve polícia hľadá, to je jeho strýko. Úlohou tejto družky bolo strážiť utajené, dramaticky predražené zmluvy s SBS Bonul, a dodnes je, a zabezpečovať a schvaľovať každé jej preplatenie na ministerstve obrany. Čo sa stalo, keď sa pýtate za pána ministra Gajdoša. No pán minister Gajdoš ju iba povýšil. Keď dovtedy tam bola taká radová, tak pán minister Gajdoš z nej spravil už riaditeľku odboru. Z družky mafiána, ktorá má kompletné informácie o zabezpečení všetkých našich armádnych objektov. A potom sa čudujme, že 300-tisíc nábojov sa nám stratí z armádnych skladov a nevieme ako. Potom sa čudujme, že protipancierové päste sa nám stratia z armádnych skladov a nevieme ako. Dozvedeli sme sa, že manželka šéfa protikorupčnej jednotky NAKA robí pre firmu, ktorú vlastnia ľudia z mafiánskych zoznamov, lepšie povedané pre firmy, že vlastní majetok niekoľko desiatok miliónov euro, hoci v skutočnosti zarobila pár šušňov. Dozvedeli sme sa, že jej manžel, šéf protikorupčnej jednotky, bol na mieste činu, aj keď to policajný prezident zapieral a až videozáznam ho usvedčil, že klame. Človek, ktorý je v podstate v širšom okruhu podozrivých, bol priamo na mieste činu. Človek z okruhu podozrivých bol na mieste činu a policajný prezident je stále policajným prezidentom, aby ste dobre vedeli. Dozvedeli sme sa, že slečna Trošková je podľa talianskej prokuratúry spájaná s prevodom pol milióna eur za drogy, ktoré pašoval Antonino Vadala. A aké boli reakcie vlády? Pamätáte si ich sami a zostanú naveky vryté v histórii Slovenska. To Soros, 88-ročný americký, maďarský Žid, to zosnoval plán s prezidentom a to tam tí umelci a študenti sa k nim pridali a tá podlá, hnusná, odporná opozícia tu zosnovali štátny prevrat. Toto bola reakcia premiéra a, bohužiaľ, súčasný nový premiér Peter Pellegrini túto podlú reakciu premiéra obhajoval. Potom o dlažobných kockách ani hovoriť nemusím. A ja sa pýtam teda, že či vám, ľudia, máme dať dôveru? Či naozaj si myslíte, že my máme asistovať tomu, že vy si z ľudí robíte srandu, premaľujete mrcinu, vymeníte dievčatá na tom mieste, prepáčte, dámy, vás sa to teraz netýka, a myslíte si, že ľudia vám budú teraz veriť? Že vy naozaj chcete od nás, aby sme vám verili, že keď dosadíte, SMER, si druhého smeráka, že ten už zabezpečí nezávislé vyšetrenie káuz SMER-u, o ktorých písal Ján Kuciak? A to sa teraz nepýtam len za nás za opozíciu alebo za naše hnutie Obyčajní ľudia a nezávislé osobnosti, ja sa pýtam za každého čestného človeka na Slovensku, ktorý vie, že nikto sa nikdy sám seba nevyšetrí. To je základná spravodlivosť. Otázka preto dnešných dní stojí na vláde o tom, či dokáže zabezpečiť naozaj nezávislosť pre políciu a hlavne tá otázka patrí ministrovi vnútra, lebo žiadne divadielka o tom, že bude ten človek vypočutý na branno-bezpečnostnom výbore nepomôžu, ani žiadne také, že ho namiesto ministra vnútra bude voliť skupinová vláda. Že to je otázka na vládu, že či dokáže ešte zabezpečiť nezávislosť vyšetrovania. Ja dopredu hovorím, že nedokážete, lebo zatiaľ prezentujete iba riešenie, ktoré je rovnako bábkovým divadlom, a otázka na vás vo vládnej koalícii, že či sa vo vás zobudí svedomie a budete sa chcieť pozrieť vašim deťom rovno do očí. Na záver dovoľte, aby som vyzval poslanca Fica a poslanca Kaliňáka, aby pokiaľ možno ešte dnes sa vzdali poslaneckých mandátov, lebo stav, v ktorom sa Slovensko dnes nachádza, spôsobili oni a dnes sme preto v situácii, v akej sa nachádzame.